संवाद सूत्र, मेदिनीपुर : पश्चिम मेदिनीपुर जिला अंतर्गत ग्वालतोड़ में रविवार की सुबह ट्रैक्टर और बस की हुई भिड़ंत में कुल 13 लोग घायल हो गए। घायलों को अस्पताल में भर्ती कराया गया है। जानकारी के मुताबिक रविवार की सुबह करीब 9 बजे तारकेश्वर-चंद्रकोणा रुट की बस ग्वालतोड़ से गुजर रही थी लेकिन इस बीच कादड़ा के पास बस की टक्कर मार्ग से गुजर रहे आलू लदे ट्रैक्टर से हो गई। वाकये में ट्रैक्टर चालक समेत बस में सवार कुल 13 लोग घायल हो गए। वाकये के बाद बस का चालक और खलासी मौके से फरार हो गए जबकि ट्रैक्टर चालक गंभीर रूप से घायल हो गया। घायल बस यात्रियों के साथ ही लोगों ने उसे भी चंद्रकोणा रोड और गढ़वेत्ता स्थित प्राथमिक स्वास्थ्य केंद्रों में भर्ती कराया। समाचार लिखे जाने तक घायलों की हालत खतरे से बाहर बताई गई। वाकये के संबंध में मिली जानकारी के मुताबिक हादसे का शिकार हुआ ट्रैक्टर आलू लाद कर स्थानीय कोल्ड स्टोरेज जा रहा था, लेकिन रास्ते में बस की चपेट में आ गया। वाकये से लोगों में नाराजगी देखी गई, क्योंकि आए दिन इस प्रकार के हादसे हो रहे हैं। दूसरी ओर से पुलिस अधिकारियों ने मामूली घटना बताते हुए इस पर कुछ भी कहने से इन्कार किया।